b"\n_START_ARTICLE_\nPenyagolosa\n_START_SECTION_\nDescripci\xc3\xb3\n_START_PARAGRAPH_\nEs tracta d'un nucli muntany\xc3\xb3s elevat i ben conservat del sistema Ib\xc3\xa8ric. Culmina als 1.813 m al cim del Penyagolosa, des d'on es domina una immensa panor\xc3\xa0mica sobre les comarques castellonenques i les ve\xc3\xafnes terres d'Arag\xc3\xb3. La seua paret rocosa des de la posici\xc3\xb3 sud \xc3\xa9s un precipici vertical de quasi 300 metres, punt de trobada d'alpinistes. A prop, al terme de Vistabella del Maestrat, est\xc3\xa0 el santuari de Sant Joan de Penyagolosa, antic monestir i lloc de pelegrinatge. \xc3\x89s format majorit\xc3\xa0riament per extensos boscos de pi negre, pi blanc i roure reboll. L'acc\xc3\xa9s al mass\xc3\xads es pot fer des de les localitats de Puertomingalvo (prov\xc3\xadncia de Terol), Vilafermosa, Vistabella del Maestrat, Xodos, el Castell de Vilamalefa i Llucena a la prov\xc3\xadncia de Castell\xc3\xb3. Tamb\xc3\xa9 s'hi pot arribar a peu des de la capital de la plana pel sender de gran recorregut GR-33._NEWLINE_El mass\xc3\xads de Penyagolosa se situa a cavall entre els \xc3\xbaltims contraforts del sistema Ib\xc3\xa8ric i la serralada costanera, en un espai de transici\xc3\xb3 entre la costa i la muntanya. Les seues terres s'estenen entre dos mons: d'una banda, les valls c\xc3\xa0lides del riu Millars; i de l'altra, les planes altes i fredes del Maestrat i l'Arag\xc3\xb3, la qual cosa fa que els seus paisatges canvien freq\xc3\xbcentment a mesura que hom s'endinsa per les seues sendes i corriols. Es caracteritza pel seu marcat desnivell i els canvis abruptes d'altitud: per exemple, la localitat de Llucena se situa a 500 metres i a pocs quil\xc3\xb2metres es troba el pic de Penyagolosa a 1.813 metres._NEWLINE_Al cim, al costat d'una est\xc3\xa0tua de la Mare de D\xc3\xa9u del Lled\xc3\xb3 (patrona de la ciutat de Castell\xc3\xb3 de la Plana) hi ha una placa que resa:_NEWLINE_I tamb\xc3\xa9 aquesta:\n_START_SECTION_\nDenominaci\xc3\xb3\n_START_PARAGRAPH_\nL'origen del top\xc3\xb2nim Penyagolosa es perd en el temps, per\xc3\xb2 pareix que procedeix de l'evoluci\xc3\xb3 del terme pinna ('muntanya') i lucosa ('boscosa'), segons diuen alguns documents com el relatiu a la donaci\xc3\xb3 de Culla a l'orde del Temple en el 1213.\n_START_SECTION_\nCuriositat\n_START_PARAGRAPH_\nEl pic va encisar l'escriptor angl\xc3\xa9s Jason Webster, que, despr\xc3\xa9s de visitar el Parc Natural al 2003, canvi\xc3\xa0 la seua casa al bell mig de Val\xc3\xa8ncia per a anar-se'n a viure-hi, a un mas que va restaurar. La immensitat del paisatge el va inspirar a fer un llibre dedicat al cim m\xc3\xadtic dels valencians. El va titular La monta\xc3\xb1a sagrada, i va tenir una bona recepci\xc3\xb3 en la premsa brit\xc3\xa0nica."